9-jarige bestuurder bots met motor ná jaagtog(Foto: Pixabay) Polisiebeamptes van Des Moines in Iowa in die VSA het Maandag ŉ verrassing gekry toe hulle ŉ negejarige meisie agter die stuurwiel van ŉ motor aangetref het. Dit nadat die motor kruis en dwars oor die pad gejaag en uiteindelik ŉ geringe ongeluk tot gevolg gehad het. ŉ Bekommerde inwoner het kort voor 08:30 Maandagoggend die roekelose bestuurder aan nooddienste rapporteer. Beamptes het die motor agternagesit en hul ligte geflits en die motor het ná sowat 10 blokke tot stilstand gekom. ŉ Sewejarige is in die passasiersitplek aangetref. Volgens die polisie is nie een van die kinders beseer nie. Sers. Paul Parizek het gesê dit blyk dat die kinders op ŉ pretrit was en dat hulle nie ŉ spesifieke eindbestemming gehad het nie. Hy het aan The Des Moines Register gesê die kinders sal nie na die owerhede verwys word nie. “Die kinders se ouers sal waarskynlik met hulle afreken,” het Parizek gesê.